מספר פנימי: 569440

הכנסת העשרים

**יוזם:**  **חבר הכנסת** **אורן אסף חזן**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ פ/2463/20

הצעת חוק הכניסה לישראל (תיקון – שלילת תושבות לאדם שהפר אמונים למדינת ישראל או לקרובו), התשע"ו–2016

|  |  |  |  |
| --- | --- | --- | --- |
| תיקון סעיף 11 | 1. | בחוק הכניסה לישראל, התשי"ב–1952[[1]](#footnote-2), בסעיף 11, אחרי סעיף קטן (ב) יבוא: | |
|  |  | "(ג) | (1) שר הפנים יבטל רישיון לישיבה בישראל לאדם שהורשע במעשה שיש בו משום הפרת אמונים למדינת ישראל או לקרובו של אדם כאמור; |
|  |  |  | (2) שר הפנים רשאי, לבקשת אדם שבוטל רישיונו לישיבה בישראל כאמור בפסקת משנה (1), ולפי שיקול דעתו, לבטל החלטתו ולהשיב לאותו אדם רישיון לישיבה בישראל מטעמים מיוחדים שירשמו; |
|  |  |  | (3) בוטל רישיון לישיבה בישראל לאדם כאמור בפסקה (1) והוא חסר כל אזרחות, שר הפנים יתן לו רישיון לישיבת ביקור לפי סעיף 2(2); על אף האמור בסעיף 2(2) ובסעיף 3(2) תוקפו של רישיון לישיבת ביקור יהיה לחמש שנים וניתן יהיה להאריכו לחמש שנים בכל פעם; לעניין פסקה זו, חזקה על מי שיושב דרך קבע מחוץ לישראל כי לא ייוותר חסר כל אזרחות; |
|  |  |  | (4) בסעיף זה – |
|  |  |  | "הפרת אמונים למדינת ישראל" – כהגדרתה בחוק האזרחות, התשי"ב–1952[[2]](#footnote-3); |
|  |  |  | "קרוב" – בן זוג, הורה או ילד." |

דברי הסבר

בתקופה האחרונה אנו עדים ברמה יומיומית למקרים חוזרים ונשנים של תושבים בעלי תעודת זהות כחולה, המאפשרת להם תנועה חופשית ושוויון זכויות במדינה, המעורבים בפעילות חבלנית המתבטאת בתמיכה ובסיוע לארגוני טרור לרבות יידוי וזריקת אבנים נגד תושבי ואזרחי המדינה, כאשר כל מטרתם היא פגיעה במדינת ישראל וריבונותה.

תופעה מסוכנת במיוחד המתרחשת במקומות שונים ורבים ברחבי המדינה היא תופעת יידוי האבנים ממניעים לאומניים. זוהי תופעה מתפשטת המסוכנת מאין כמותה וכפי שהיינו עדים לכך במקרים שונים בעת האחרונה, זוהי פעולה שתוצאתה היא פגיעה ואובדן חיי אדם. משכך, יש להתייחס לתושבים מיידי אבנים כמחבלים ומפגעים לכל דבר ועניין.

למען נוכל לעמוד ביד רמה למול המפגעים והמחבלים הללו יש לאפשר, במסגרת התיקונים המוצעים, לשר הפנים לשלול מהמחבלים ומבני משפחתם את רישיון ישיבת הקבע שלהם במדינת ישראל ומכאן לאובדן הזכויות אשר זכאים להם כתושבי המדינה במסגרת חוק הביטוח הלאומי וחוקים נוספים. הרי שאין כל היגיון במתן זכויות שוות לתושבים הפועלים נגד המדינה ובמתן האפשרות ליהנות מההטבות הסוציאליות הנלוות לעצם היותך תושב קבע במדינת ישראל.

עם זאת, במסגרת התיקון המוצע ניתנת למחבל או לבני משפחתו האפשרות לפנות לשר הפנים בקשה לבטל את החלטתו כאמור. זוהי דרך ראויה ושוויונית אשר כל מטרתה היא הבטחת שלום אזרחי המדינה, רובה ככולה.

---------------------------------

הוגשה ליו"ר הכנסת והסגנים

והונחה על שולחן הכנסת ביום

כ"ג בטבת התשע"ו – 4.1.16

1. ס"ח התשי"ב, עמ' 354. [↑](#footnote-ref-2)
2. ס"ח התשי"ב, עמ' 146. [↑](#footnote-ref-3)